**Národná rada Slovenskej republiky**

**VII. volebné obdobie**

**Návrh**

**Zákon**

**z ......... 2017,**

**ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. [725/2004 Z. z.](https://www.slov-lex.sk/pravne-predpisy/SK/ZZ/2004/725/) o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení zákona č. 109/2005 Z. z., zákona č. 310/2005 Z. z., zákona č. 548/2007 Z. z., zákona č. 284/2008 Z. z., zákona č. 435/2008 Z. z., zákona č. 8/2009 Z. z., zákona č. 307/2009 Z. z., zákona č. 136/2010 Z. z., zákona č. 144/2010 Z. z., zákona č. 519/2011 Z. z., zákona č. 73/2012 Z. z., zákona č. 345/2012 Z. z., zákona č. 356/2012 Z. z., zákona č. 180/2013 Z. z., zákona č. 388/2013 Z. z., zákona č. 79/2015 Z. z., zákona č. 387/2015 Z. z. , zákona č. 412/2015 Z. z. a zákona č. 91/2016 Z. z. sa mení a dopĺňa takto:

1. V § 107 ods. 2 písmená c) a d) znejú:

„c) nepodrobil vozidlo podľa § 21 ods. 1 písm. b) prvého bodu technickej kontrole pravidelnej podľa § 50 ods. 1, pričom pokuta sa uloží za každé vozidlo; ak do 15 dní od doručenia rozkazu prevádzkovateľ vozidla podrobí vozidlo podľa § 21 ods. 1 písm. b) prvého bodu technickej kontrole pravidelnej podľa § 50 ods. 1 a uhradí 66 eur z uloženej výšky pokuty, pokuta sa považuje za uhradenú v plnej výške,

d) nepodrobil motorové vozidlo podľa § 21 ods. 1 písm. b) druhého bodu emisnej kontrole pravidelnej podľa § 68 ods. 1, pričom pokuta sa uloží za každé motorové vozidlo; ak do 15 dní od doručenia rozkazu prevádzkovateľ motorového vozidla podrobí motorové vozidlo podľa § 21 ods. 1 písm. b) druhého bodu emisnej kontrole pravidelnej podľa § 68 ods. 1 a uhradí 66 eur z uloženej výšky pokuty, pokuta sa považuje za uhradenú v plnej výške,“.

2. Za § 112i sa vkladá § 112j, ktorý vrátane nadpisu znie:

**„§ 112j**

**Prechodné ustanovenie k úpravám účinným od 1. mája 2017**

Rozkazné konania o uložení pokuty začaté podľa právnej úpravy účinnej pred 1. májom 2017 sa dokončia podľa doterajších predpisov.“.

**Čl. II**

Tento zákon nadobúda účinnosť 1. mája 2017.